Hans Nyckelsson vor deme rade vormiddelst sinen vtgestreckeden armen vnde vpgerichteden vingeren stauendes eedes to den hilgen heft besworen, tuget bekant vnde wargemaket, dat in den jaren, alse men screff na der bort Cristi verteynhundert vnde in deme eynvndedruttigisten jare, vmme sunte Michaelis dach, dat do de Reuelsschen sendeboden to Wyborch waren, alse her Kost van Borstele, her Hermen Lyppe, mit den eren, dar se degedinge vnde sprake heelden mit hern Cristern Nigelsson, dar Hermen Hilge jegenwardich qwam vnde tosprekende was: her Cristern, gy hebben myne gudere nemen laten in veligeme vrede in ver schepen, dat ik beuolen hadde ouer zee bet in de Nu Vridach Groten vnde Jacopp tor Smitten; jk bidde iw, dat gy my dat wedder geuen, edder de werde dar van, wente gy enhebben dar nyn recht to. Dar her Cristern to sede: Hilger, dat gut, dar du vmme sprekest, dat is my verscreuen vor Lubesch gut, vnde dat syn myne viende, dar vmme is id mit rechte nomen. Dar Hilger tosprak: her Cristern, ik holde my to Reuele to hus vnde nicht to Lubeke, vnde ik byn her John Oldendorpp van wedderlegginge plege, dar wil ik so vele to don alse eyn gud man schuldich is to donde. Dar her Cristern to sede: Hilger, du schalt id sulf twelffte beholden, alse hir eyn ridder recht es. Dar Hilger to sede: nen, her Cristern, deme enkan ik so nicht don, ok enhebbe ik de lude nicht, ok en is id mit vns nyne wyse, dar vmme verdreget my des vnde geuet my dat myne. Dar her Cristern to sede: du hefst wol gehoret, wes dy secht is. Dar mede schededen se sik. Dat sodane sake vppe desse vorscreuen tiid so gehandelet syn to Wyborch vor her Cristern vnde vor den erbenomeden sendeboden in na verscreuener wyse vnde anders nicht, da hebbe ik Hans Nickelsson erbenomed myn recht to dan so vorberoret is.